**A NAGY HÁBORÚ – UTAZÁS A HADAK ÚTJÁN**

**a Júliai Alpokban és a Doberdói-fennsíkon**

**2017. április 28 – május 2-ig**

**(5 nap, 4 éjszaka)**

**Szállás:** 3 éj Tolminban (Szlovénia), panzióban, a városközpont közelében, 1 éj Monfalcone (Olaszország) közelében, panzióban.

**Ár** min. 30 fő esetén, ha van lehetőségünk irodai szervezésben megtölteni a buszt: **68.000 Ft/fő**.
Kevesebb jelentkező esetén egyeztetünk az utazni vágyókkal.

**Tartalmazza:** idegenvezetés, szállás, utazás, bőséges reggelik végig, vacsora (kivéve 4. este a tengerparton – itt egyénileg).

**Honismereti vezető:** megrendelés után tudjuk rögzíteni, mindenképpen a téma és az útvonal szakavatott ismerője – több jelöltünk is van, egyikük sem okozna csalódást

**1.nap**: indulás kora hajnalban (később pontosítjuk). Predil-hágó – Log pod mangartom – Bovec

A **Júliai-Alpok** az egykori itáliai – osztrák határ vonalát képezte. A **Predil-tó** feletti magaslaton építette ki az osztrák-magyar hadászat azt a védelmi üteget, amellyel ellenőrizhette a dél fele húzódó határvonalat. A tó keleti peremén álló **Batterie Predilsattel** erődítmény viszonylag ép állapotban maradt fenn. Egy órás gyalogtúrával érjük el, innen mesés panoráma nyílik a tóra és völgyére. A Predil-hágón keresztül érkezünk meg a mai **Szlovénia** területére. Első utunk **Log pod Mangartomba** vezet. Amíg a „Kaiser Franz Josef I. Hilfsstollen” aknabejárata a régmúlt békevilágát idézi, a közeli **bosnyák katonai emlékmű** már az első világháború szörnyűségeit idézi. Bovec felé haladva megállunk a teljes épségében megmaradt **Kluze-erődnél** (mellete az FJI monogram I. Ferenc József emlékét idézi), majd innen – kedvező időjárási feltételek mellett – egy húsz-huszonöt perces sétával közelítünk a sziklateraszon álló **Hermann-erőd** félelmetes falaihoz. Bovectől mintegy 10 km-re leparkoljuk az autóbuszt és kisétálunk a **Szocsa-folyó** varázslatos szurdokvölgyéhez. A Szocsa forrása alig néhány kilométerre található, legizgalmasabb része vízesésszerűen esik alá az összeszűkülő folyómederben. Itt a szélessége mindössze néhány méter, de mélysége elérheti a 15 m-t is. Továbbutazva a vadregényes tájon, a híres szlovén hegymászó, **Julius Kugy emlékművénél** pihenünk meg, aki a 19. század végén a Júliai-Alpokban több mint 50 új hegyi utat jelölt ki. Fél órás gyalogtúrával oda-vissza megjárjuk a szintén lenyűgöző **Mlinarica-szurdokot.** Szállás és vacsora Tolminban.

**2. nap**: Kobarid – Kozjak-vízesés – Napóleon-híd – Tolmin

Reggeli után a híres caporettoi áttörés emlékhelyéhez, **Kobaridba** utazunk. Az **Isonzó** völgyében fekvő békés, idilli kisváros, Kobarid (Caporetto, Karfreit) történelmi és természeti látnivalóit a Történelmi Tanösvény fűzi össze egy könnyen bejárható élmény gazdag séta formájában. Meglátogatjuk a **kobaridi osszáriumot**, amely a két világháború között, Mussolini parancsára készült. A kisebb szükségtemetőkből aprólékos munkával összegyűjtötték az olasz katonák maradványait és ebbe a nagy, közös emlékműbe helyezték. Utunk a városközpontból kiindulva az olasz világháborús emlékművön, a vaskori erődítményen keresztül vezet át az Isonzó meseszép szurdokvölgyén keresztül. A valószerűtlenül türkizkék folyón egy **52 méter hosszú fahídon** kelünk át, így jutunk a lélegzetelállító **Kozjak vízesésig**, majd vissza a **Napóleon-hídon** keresztül a híres múzeumig, amely magáénak tudja az „**Év európai múzeuma**” díjat is, 1993-ból. Kiállítási anyagában több háborús dokumentum, fénykép, makettek, első világháborús fegyverek és felszerelési tárgyak kapott helyet. Megismerjük az isonzói véres csaták eseményeit. Ép ésszel szinte felfoghatatlan: a 3 évig tartó állóháború vágóhídján közel 2 millió életerős férfi halt meg, köztük legalább 200 ezer magyar fiatal. A Napoleon-hídtól busszal utazunk tovább. Délután egy másik életre szóló élményt jelentő könnyű kirándulás vár ránk. A valószerűtlenül kék vizű folyó völgyében lévő, félelmetesen szép **Tolmin-szurdok** a környék legnépszerűbb természeti látnivalója. A **Triglav** Nemzeti Park legdélebbi és egyben legalacsonyabb (180 m) pontja, könnyen megközelíthető, de hihetetlenül látványos és vad szurdok. A busz közvetlenül a bejáratnál parkol le. Először az **Ördög hídja** felé vesszük az irányt. Könnyű séta után egy alagúton keresztül érjük el a szédítő, 60 méteres szakadékot átívelő hidat.  A hídtól kb. 500 méterre egy kanyar után látjuk meg a **Zadlaška barlangot**, más néven **Dante barlangját**, a legenda szerint a költőt a barlang ihlette az Isteni színjáték pokolban játszódó jeleneteire. A barlang csak speciális felszerelésben, vezetővel látogatható (fakultatív). Visszatérve az útra, lépcsők vezetnek le a vadregényes **Zadlaščica szurdokba**, ahol a legérdekesebb látnivaló a **Medvefej**, egy óriási háromszög alakú sziklatömb, beszorulva a szűk kanyon két függőleges sziklafala közé. A mély szurdokba ritkán ér le a napfény, állandóan magas a páratartalom és a mediterrán klímának is köszönhetően elbűvölően dús és egzotikus a vegetáció. A Tolmin festői, történelmi kisvárosa remek hangulatú kávéházaival csalogat minket este (szabadidő). Szállás és vacsora Tolminban.

**3. nap**: Javorca, Szentlélek kápolna – túra a Monte Matajurra.

A délelőtt folyamán túránk egyik fénypontjához, a **javorcai Szentlélek kápolnához** kirándulunk. Kisbusszal felkaptatunk a gyalogsétány elejéig, majd innen kényelmes tempóban sétálunk tovább, felfele. Az egyik oldalon szurdokvölgy, a másikon sziklafal övezi lépteinket, míg el nem érjük a tisztást. Hosszú lépcsősor megmászása után jutunk fel a festői környezetben emelt, szecessziós stílusú elegáns kápolnához, melyet 1916-ban a harcok közepette közadakozásból épített a 3. osztrák - magyar hegyi dandár az elesett bajtársak emlékére, Jablonszky Géza hadnagy irányításával. A homlokzaton a Monarchia és Magyarország címere és napóra látható, kívülről körben az osztrák tartományok és a Magyar Szent Korona országainak címerei díszítik. Az ajtón belépve megható látvány fogad minket: belső terét kékre festett mintás faoszlopok osztják három hajóra, szemben a magas színvonalú művészi oltárkép, felül a kazettás mennyezet, a falon körben könyvhöz hasonlóan lapozható tölgyfa muníciós ládákból elkészített fatáblák, melybe a katonák égették két és fél ezer elpusztult bajtársuk nevét. Nehéz szívvel lépünk majd ki a kápolna kapuján, ugyanakkor, ha valahol, akkor ezen a helyen rádöbbenhetünk, hogy a háborús emlékek nem csupán az értelmetlen öldöklésről szólnak. Javorca talán a legszebb emlékhely az egész olasz fronton, és nekünk, magyaroknak elég egyszer látni, hogy soha ne feledjük. Délután további természeti szépségekben gyönyörködhetünk, amikor könnyű sétával felkapaszkodunk a Júliai-Alpok bérceire. A két és fél órás, mindenki által teljesíthető kirándulás, kiválóan jelzett túraösvényen halad. A Guglielmo Pelizzo menedékháztól (1320 m, idáig busszal megyünk) indulva alig 350 m-es szintkülönbséggel érjük el a tetőt, ahonnét csodálatos panoráma tárul elénk: a Júliai-Alpok minden hegyvonulata a lábunk előtt hever, a szemünk elé tárul.

Szállás és vacsora Tolminban.

**4. nap**: Görz – San Martino de Carso – Doberdó – Visintini – Fogliano di Redipuglia

A kettéválasztott **Görz** (olasz felségterületen **Gorizia**, szlovén területen **Nova Gorica**) az osztrák–magyar hadvezetőség számára stratégiai jelentőséggel bírt. A **görzi hídfő** védelmével egy ellentámadás lehetőségét tartotta fenn, mígnem az 1916 augusztusában lezajlott hatodik isonzói csatában a város olasz kézre nem került. Meglátogatjuk a város történelmi központjában álló **múzeumot**, majd megmásszuk az olasz oldalon magasodó **ősi vár** falait, ahonnan a Habsburg család ősanyai ágon elindult, s melyet az olasz tüzérség rombolt le 1915 nyarán. A vár bástyájáról csodálatos panoráma köszönt ránk a háború során szétlőtt, s mára újjáépült városkára. A magasból az olasz front legfontosabb hadszínterei jól kivehető távolságban tárulnak elénk: a **Vallone-völgy** által kettéválasztott Komeni- és **Doberdói-fennsík**, a **Monte San Gabriele**, a **Podgora**, a **Monte Sabotino** és az **Oslavia**. Kacérkodva a múlttal a távolban békésen siklik a tenger felé az Isonzó folyó. Doberdó az a hely, ahol minden egyes kőhöz vér tapad. „*Doberdó...Fogalommá vált e név s mégis azt hiszem, legtöbben távolról sem sejtik, miért és milyen körülmények között vált azzá*” – írta József főherceg, a Doberdó-fennsíkot védelmező VII. hadtest parancsnoka. 47 ezer fiatal magyar halt e kopár, stratégiai jelentőségű fennsík védelmében tragikus, szörnyű halált. Az állások legkritikusabb pontjain több mint egy éven keresztül döntően a korabeli Magyarország területéről származó ezredek harcoltak és védték az akkori közös hazát, az Osztrák-Magyar Monarchiát. Rengeteg magyar világháborús emléket találunk itt, **magyar kápolnát**, katonai temetőt, a magyar vezérkar egykori **kavernáját**, katonai erődöket és alagutat két múzeummal. **San Martino del Carsoban** találjuk a számunkra felbecsülhetetlen értékű **Nagy Háború Múzeumát**, amelyben rengeteg magyar katonáktól származó emléktárgy van. A falubeli férfiak itt nem a kocsmába járnak, hanem a múzeumba, a szörnyű „vakondháborúból” fennmaradt talált tárgyakat rendezni, és a hősök emlékét ápolni. Megtekintjük a **szegedi 46-os gyalogezred** által egykor innen hazaküldött, majd a rendszerváltás után kalandos úton megkerült és ide visszaküldött **„doberdói fa”** csonkját is. Miért is olyan fontos magyar emlék-e fa, és miért került még az ezred hadijelvényébe is? Meg fogjuk tudni… A későbbi nagy hatású erdélyi püspök, a 19 éves **Márton Áron** bő nyolc hónapi harctéri szolgálata után 1916. július 19-én sebesült meg a doberdói fennsíkon – a Hozzá kapcsolódó emlékhelyet is felkeressük. A fennsík legmagasabb pontjára, a **Monte San Michelére** érve még gyászosabb kép fogad bennünket. Az isonzói csaták legvéresebb színterén járunk. Az 1915-1916-os „mészárlásra” mind a tetőn, mind a hegy oldalában felállított számtalan emlékkő utal, s egyben tiszteleg az itt harcolt olasz és osztrák–magyar ezredek hősiessége előtt. Itt találjuk a **4. Honvédezred emlékművét**, amelyet a magyar katonák emeltek elhunyt bajtársaik tiszteletére 1917-ben. **Visintiniben** megtekintjük a Cappella Ungheresét, azt a **magyar kápolnát**, amelyet az I. világháború idején, még 1918-ban magyar katonák kezdtek építeni, de az épület befejezetlen maradt. A felújított épületet 2009-ben, Sólyom László akkori köztársasági elnök jelenlétében avatták fel. Ellátogatunk **Fogliano di Redipuglia katonatemetőjébe**. A sírkert főhelyén, a hétezer ismeretlen katona csontját fedő sírkőlap felett, egy kis emlékmű áll. Az emlékmű német szövege azt tudatta, hogy "Itt fogadta be a győztes Itália testvéri szeretete az ismeretlenség fényében az osztrák - magyar hadsereg 7000 vitézét, akik a hazájukért estek el." **Monfalcone** előtt látható **Redipuglia**, ahol még Mussolini állíttatott emlékművet az első világháborúban elesett olasz katonáknak. Az itt kiállított ágyúk és aknavetők legtöbbje a diósgyőri gépgyárban készült. A hegy legmagasabb pontján egy emlékmű áll, rajta a következő idézet: „Ezen a csúcson testvéresültek a halálban olaszok és magyarok, akik az életben hű kötelességteljesítéssel harcoltak.” Szállás és vacsora Monfalconeben.

**5. nap**: Monfalconei-öböl és Rostás Pál szobra

Megtekintjük a tengerparti sziklaormon épült **Duino-i várkastélyt**, amelynek alapja egy római kori erőd. A kastély a több mint 400 éve a Della Torre család tulajdona. A fantasztikus parkja és kastélyának egy része látogatható. A teraszokon kilépve fel lehet menni a **vártoronyba** is, ahonnan gyönyörű látványt nyújt a tenger. Délelőtt **séta a tengerparton**. Hazafelé tartva megállunk Budanje falu látványossága, **Rostás Pál huszárszobra** előtt, aki 200 éve halált megvető bátorsággal szállt szembe a túlerőben lévő napóleoni sereggel: hatvan francia gyalogos és hét lovas ellen kelt fel az 5. Radetzky-huszárezred közhuszára. Egy sebesültszállító menetet kísérve három bajtársával együtt szembeszállt a francia túlerővel, hét lovas támadójukat levágták, de a hatvan tüzér golyói halálra sebezték, Wippach lakói (ma Vipava, Szlovénia) szemtanúi voltak. A franciák távoztával a halott vitézt díszes temetésben részesítették, sírja fölé pedig már ekkor emléket emeltek. Hazautazás.

**A túrára bakanccsal vagy túrázásra alkalmas lábbelivel érdemes készülni, esőkabát legyen nálunk!**

**Helyfoglalás 18.000.-Ft előleg befizetésével.**

**További részleteket a jelentkezőkkel, és a helyfoglalókkal közöljük.**

*Szeged, 2016. december 18.*

*Üdvözlettel:*

*Nagy Abonyi Attila*

*elnök*

*VMDK Szegedi Tagozata*

*közhasznú egyesület*